በስድስት ወራት ውስጥ ከ3ሺ በላይ የህብረት ሥራ ማህበራት ተቋቋሙ
የኤጀንሲው የሕዝብ ግንኙነት ዳይሬክቶሬት ዳይሬክተር አቶ ይግዛው ዳኘው ለዋልታ እንደገለጹት በስድስት ወራቱ ውስጥ በመላው አገሪቱ 5ሺ873 አዳዲስ ማህበራትን ለማቋቋም ታስቦ 3ሺ 457 ማህበራትን ማደራጀት ተችሏል።ከዚህ በተጨማሪ በስድስት ወራቱ ውስጥ 23 የሕብረት ሥራ ማህበራት ዩኒየኖችን ለማደራጀት  ታቅዶ 11 ሚሊዮን 674 ሺ ብር ካፒታል ያፈሩ 8 የሕብረት ሥራ ማህበራት ዩኒየኖችን  ማቋቋም መቻሉን ተናግረዋል።የተደራጁት አዳዲስ መሠረታዊ የሕብረት ሥራ ማህበራት 334ሺ840 አባላት ማቀፋቸውንና 94 ሚሊዮን 370 ሺ ብር ካፒታል ማፍራታቸውን አቶ ይግዛው ገልጸዋል ።በአገሪቱ የተቋቋሙት ማህበራትና ዩኒየኖች ምርቶቻቸውን ለአገር ውስጥ ገበያ  ከማቅረባቸውም በላይ ወደ  ውጭ  በመላክ  የውጭ  ምንዛሪ እያስገኙ ነው ያሉት  አቶ ይግዛው  ባለፉት  ስድስት  ወራት  የቡናና የሰሊጥ  ምርትን በመላክ  31 ሚሊዮን 276 ሺ ዶላር  ገቢ ማግኘት መቻላቸውን ገልጸዋል።የሕብረት ሥራ ማህበራትና ዩኒየኖች ለአባላት የቁጠባና የብድር አገልግሎት  እንደሚሠጡ  የጠቀሱት አቶ ይግዛው በዘንድሮ የግማሽ ዓመት በድምሩ 54 ሚሊዮን 226 ሺ ብር ለመቆጠብ የቻሉ ከመሆኑም በላይ 62 ሚሊዮን 855 ሺ  ብር  ብድር ለአባላት ማከፋፈላቸውን አያይዘው  ገልጸዋል ።የሕብረት ሥራ ማህበራት በክልሎች የሚያጋጥማቸውን የመጋዘን  እጥረት ለመቅረፍ በዘንድሮ  ዓመት  በ37 ሚሊዮን 615 ሺ  ብር  ወጪ  አራት  መጋዘኖችን በትግራይና በአማራ ክልሎች  መገንባታቸውን የገለጹት  አቶ ይግዛው በቀጣይም 7መጋዘኖችን  በክልሎች  ለመገንባት  ጥረት  እየተደረገ  ነው  ብለዋል ።የሕብረት ሥራ ማህበራትና ዩኒየኖች የተጠናከረ እንቅስቃሴ እንዲያደርጉ ኤጀንሲው የአቅም ግንባታ ሥልጠና እንደሚሠጥ የገለጹት አቶ ይግዛው በግማሽ ዓመቱ ለ944 የአመራር አካላት ፤ሠራተኞችና ለባለሙያዎች በአገልግሎት አሠጣጥ ፤ በአደረጃጀት ፤በሂሳብ መዝገብ አያያዝና በግብይት የአጭር ጊዜ ሥልጠና ተሠጥቷል ብለዋል ።በአምስት ዓመቱ የዕድገትና ትራንስፎርሜሽን ዕቅድ የመጨረሻ ዓመት በአጠቃላይ የመሠረታዊ  የሕብረት ሥራ ማህበራት ብዛትን አሁን ካለበት 53, 982 ወደ 59 ሺ 401 የሕብረት ሥራ ማህበራት ዩኒየኖችን ቁጥር ደግሞ ከ309 ወደ 546 ለማድረስ ጥረት እየተደረገ መሆኑን ዋልታ ኢንፎርሜሽን ማዕከል ዘግቧል ። 